P9_TA(2020)0255

Indsigelse mod en gennemførelsesretsakt: Specifikationerne for titandioxid (E 171)

Europa-Parlamentets beslutning af 8. oktober 2020 om udkast til Kommissionens forordning om ændring af bilaget til forordning (EU) nr. 231/2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 for så vidt angår specifikationerne for titandioxid (E 171) (D066794/04 — 2020/2795(RPS))

(2021/C 395/03)

Europa-Parlamentet,

— der henviser til udkast til Kommissionens forordning om ændring af bilaget til forordning (EU) nr. 231/2012 om specifikationer for fødevaretilsætningsstoffer opført i bilag II og III til Europa-Parlamentets og Rådets forordning (EF) nr. 1333/2008 for så vidt angår specifikationerne for titandioxid (E 171),

— der henviser til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 14,

— der henviser til Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2), særlig artikel 7, stk. 5,

— der henviser til den sammenfattende rapport af 13. maj 2019 fra Den Stående Komité for Planter, Dyr, Fødevarer og Foder (3),

— der henviser til den erklæring, der blev vedtaget af Den Europæiske Fødevaresikkerhedsautoritet (EFSA) den 10. maj 2019 og offentliggjort den 12. juni 2019 (4),

— der henviser til artikel 5a, stk. 3, litra b), og artikel 5a, stk. 5, i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (5),

— der henviser til forretningsordenens artikel 112, stk. 2 og 3, og artikel 112, stk. 4, litra c),

— der henviser til beslutningsforslag fra Udvalget om Miljø, Folkesundhed og Fødevaresikkerhed,

A. der henviser til, at forordning (EF) nr. 1333/2008 fastsætter bestemmelser om fødevaretilsætningsstoffer, der anvendes i fødevarer, med henblik på at sikre, at det indre marked fungerer effektivt, samtidig med at der sikres et højt beskyttelsesniveau for menneskers sundhed og et højt niveau for forbrugerbeskyttelse, herunder beskyttelse af forbrugernes interesser og fair praksis i forbindelse med handel med fødevarer, under hensyntagen til beskyttelsen af miljøet, hvor det er relevant;

B. der henviser til, at forordning (EF) nr. 1331/2008 fastsætter en fælles procedure for vurdering og godkendelse af fødevaretilsætningsstoffer, bl.a. ved at bidrage til den frie bevægelighed for fødevarer inden for Unionen og til et højt niveau for beskyttelse af menneskers sundhed og til et højt forbrugerbeskyttelsesniveau, herunder beskyttelse af forbrugernes interesser;

Brugen af titandioxid (E 171) i fødevarer

C. der henviser til, at titandioxid (E 171) er et fødevaretilsætningsstof, der delvis er fremstillet af nanopartikler og hovedsagelig findes i fødevarer som sukkervarer, kager, desserter, is, kiks, chokoladebarrer, bagværk og konditorvarer; der henviser til, at dets vigtigste funktion er at gøre produkterne hvide eller uigennemsigtige;

D. der henviser til, at titandioxid (E 171) hovedsagelig anvendes i fødevarer, der er særligt populære blandt børn såsom tyggegummi, slik, chokolade og is, hvilket giver anledning til bekymring for så vidt angår den potentielle store eksponering af denne sårbare del af befolkningen;

Vurdering af sikkerhedsrisici

E. der henviser til, at manglen på data allerede blev påpeget i EFSA's videnskabelige udtalelse af 28. juni 2016 (6) om titandioxid (E 171), hvilket hindrede en fuldstændig risikovurdering af tilsætningsstoffet; der henviser til, at bekymringerne med hensyn til sikkerheden af titandioxid (E 171) delvist skyldes, at fabrikanterne ikke fremlægger de data, der er nødvendige for at foretage risikovurderingen;

F. der henviser til, at et betydeligt antal nyere videnskabelige publikationer (7) har stillet spørgsmålstegn ved sikkerheden af titandioxid (E 171) og fremhævet potentielle risici i forbindelse med dets forbrug;

G. der henviser til, at det franske nationale agentur for fødevaresikkerhed (ANSES) i sin udtalelse af 12. april 2019 (8) identificerede mulige kræftfremkaldende virkninger af titandioxid (E 171), herunder andre skadelige virkninger, og konkluderede, at der fortsat er videnskabelig usikkerhed vedrørende sikkerheden af titandioxid (E 171) og manglende data, hvilket betyder, at enhver bekymring over den potentielle toksicitet af titandioxid (E 171) for forbrugerne ikke kan fjernes; der henviser til, at det nederlandske kontor for risikovurdering og forskning (BuRO) (9) også har fremhævet datamangler og usikkerheder;

H. der henviser til, at EFSA's seneste erklæring om titaniumdioxid (E 171) i fødevarer (10) henviser til udtalelsen fra ANSES og også anerkender en række usikkerhedsmomenter i forbindelse med sikkerheden ved dets anvendelse;

I. der henviser til, at 19 videnskabsfolk fra otte lande mødtes i februar 2016 i Det Internationale Kræftforskningscenter (IARC) i Lyon, Frankrig, for at revurdere de kræftfremkaldende egenskaber af titandioxid (E 171) og konkluderede, at det burde klassificeres som kræftfremkaldende for mennesker (dvs. gruppe 2B) (11);

J. der henviser til, at National Institute for Occupational Safety and Health (det amerikanske nationale institut for sikkerhed og sundhed på arbejdspladsen) har fastslået, at eksponering for ultrafin titandioxid (E 171) bør betragtes som et potentielt erhvervs-carcinogen (12);

Risikostyringsbeslutninger

K. der henviser til, at den franske regering på baggrund af ANSES' udtalelse og den efterfølgende EFSA-erklæring, der ikke kunne fjerne betænkelighederne, vedtog et dekret, der forbyder salg af fødevarer indeholdende titandioxid (E 171) pr. 1. januar 2020 som en sikkerhedsforanstaltning til beskyttelse af forbrugernes sundhed;

L. der henviser til, at Kommissionen i stedet for at foreslå en udfasning af anvendelsen af titandioxid (E 171) i fødevarer har fremlagt et udkast til forordning om ændring af definitionen af og specifikationerne for dette fødevaretilsætningsstof, som fortsat tillader, at titandioxid (E 171) lovligt bringes i omsætning og fastholdes på markedet;

M. der henviser til, at enhver beslutning om ikke at forbyde titandioxid (E 171) på markedet, stiller virksomheder, der har valgt at anvende forsigtighedsprincippet og erstatte eller fjerne titandioxid (E 171) fra deres produkter, ufordelagtigt;

Forsigtighedsprincippet og »andre faktorer«

N. der henviser til, at artikel 191, stk. 2, i traktaten om Den Europæiske Unions funktionsmåde (TEUF) fastsætter forsigtighedsprincippet som et af Unionens grundlæggende principper;

O. der henviser til, at det i artikel 168, stk. 1, i TEUF fastsættes, at der »skal sikres et højt sundhedsbeskyttelsesniveau ved fastlæggelsen og gennemførelsen af alle Unionens politikker og aktiviteter«;

P. der henviser til, at mere end 85 000 borgere i hele Europa allerede har underskrevet et andragende (13) om støtte til det franske forbud mod titandioxid (E 171) og har anmodet om, at forsigtighedsprincippet gennemføres på baggrund af usikkerhederne i forbindelse med fødevaretilsætningsstoffer, der ikke tjener noget ernæringsmæssigt formål og kan udgøre en risiko for forbrugerne;

Q. der henviser til, at godkendelse af fødevaretilsætningsstoffer også kan tage hensyn til andre faktorer af relevans for den pågældende sag, herunder samfundsmæssige, økonomiske, traditionelle, etiske og miljømæssige faktorer, forsigtighedsprincippet og kontrolmulighederne, jf. forordning (EF) nr. 1331/2008;

Betingelser for tilladelser og alternativer

R. der henviser til, at et fødevaretilsætningsstof i henhold til artikel 6 i forordning (EF) nr. 1333/2008 kun må tillades, hvis det er sikkert, teknologisk begrundet, og hvis anvendelsen heraf ikke vildleder, men derimod er til fordel for forbrugeren;

S. der henviser til, at titandioxid (E 171) kun anvendes til æstetiske formål og ikke har nogen ernæringsmæssig værdi eller en gavnlig teknologisk funktion i fødevarer;

T. der henviser til, at der ikke er noget overbevisende teknologisk behov for anvendelse af titandioxid (E 171), og at mange fødevareproducenter og -detailhandlere på det franske marked har formået at fjerne titandioxid (E 171) fra deres produkter for at overholde det franske dekret om suspension af markedsføringen af fødevarer, der indeholder tilsætningsstoffet (14); der henviser til, at nogle multinationale selskaber har forpligtet sig til at fjerne titandioxid (E 171) fra deres fødevareportefølje (15);

U. der henviser til, at de fleste medlemsstater indtil videre har kæmpet for at håndhæve kravet om mærkning af nanopartikler i fødevarer; der henviser til, at undersøgelser foretaget af forbrugergrupper i Spanien, Belgien, Italien og Tyskland har fundet nanopartikler af titandioxid (E 171) i mængder på over 50 %, uden at tilsætningsstoffet er blevet mærket som »nano« (16), herunder i fødevarer som f.eks. slik, tyggegummi og kager, der ofte indtages af børn og andre sårbare befolkningsgrupper;

1. modsætter sig vedtagelse af udkastet til Kommissionens forordning;

2. mener, at dette udkast til Kommissionens forordning ikke er foreneligt med formålet med og indholdet af forordning (EF) nr. 1333/2008 og forordning (EF) nr. 1331/2008;

3. er af den opfattelse, at det er i strid med bestemmelserne i artikel 6 i forordning (EF) nr. 1333/2008 og kan have en negativ indvirkning på de europæiske forbrugeres sundhed, at det fortsat tillades at markedsføre og sælge titaniumdioxid (E 171) som fødevaretilsætningsstof;

4. opfordrer Kommissionen til at trække udkastet til forordning tilbage;

5. opfordrer Kommissionen til at anvende forsigtighedsprincippet og fjerne titandioxid (E 171) fra EU-listen over tilladte fødevaretilsætningsstoffer;

6. pålægger sin formand at sende denne beslutning til Rådet og Kommissionen samt til medlemsstaternes regeringer og parlamenter.

(1) EUT L 354 af 31.12.2008, s. 16.

(2) EUT L 354 af 31.12.2008, s. 1.

(3) https://ec.europa.eu/food/sites/food/files/safety/docs/reg-com_toxic_20190513_sum.pdf

(4) EFSA-erklæring om vurderingen af risici i forbindelse med eksponering for fødevaretilsætningsstoffet titandioxid (E 171), udført af det franske nationale agentur for fødevaresikkerhed (ANSES), EFSA Journal 2019; 17(6):5714, https://www.efsa.europa.eu/en/efsajournal/pub/5714

(5) EFT L 184 af 17.7.1999, s. 23.

(6) Genevaluering af titandioxid (E 171) som fødevaretilsætningsstof, EFSA Journal 2016; 14(9):4545, https://www.efsa.europa.eu/en/efsajournal/pub/4545

(7) Jf. Avicenns liste over »Recent academic publications on adverse effects of E171 and/or TiO2 nanoparticles via oral exposure«, findes på http://veillenanos.fr/wakka.php?wiki=RisQIngestionNpTiO2/download&file=20190911AvicennE171recentpublications.pdf; Skocaj, M., Filipic, M., Petkovic, J., og Novak, S.: »Titanium dioxide in our everyday life; is it safe?«, Radiology and Oncology, 2011 december; 45(4): 227-247, https://www.ncbi.nlm.nih.gov/pmc/articles/PMC3423755/; og Pinget, G., et al: »Impact of the Food Additive Titanium Dioxide (E171) on Gut Microbiota-Host Interaction«. Frontiers in Nutrition, 14. maj 2019, https://www.frontiersin.org/articles/10.3389/fnut.2019.00057/full

(8) Udtalelse fra det franske nationale agentur for fødevaresikkerhed (ANSES) om de risici, der er forbundet med indtagelse af fødevaretilsætningsstoffet E171, findes på https://www.anses.fr/en/system/files/ERCA2019SA0036EN.pdf

(9) https://www.nvwa.nl/documenten/consument/eten-drinken-roken/overige-voedselveiligheid/risicobeoordelingen/advies-van-buro-over-de-mogelijke-gezondheidseffecten-van-het-voedseladditief-titaniumdioxide-e171

(10) EFSA-erklæring om vurderingen af risici i forbindelse med eksponering for fødevaretilsætningsstoffet titandioxid (E 171), udført af det franske nationale agentur for fødevaresikkerhed (ANSES); EFSA Journal 2019; 17(6):5714, https://efsa.onlinelibrary.wiley.com/doi/10.2903/j.efsa.2019.5714

(11) »Carbon Black, Titanium Dioxide, and Talc«, IARC Monographs on the Evaluation of Carcinogenic Risks to Humans, vol. 93, https://publications.iarc.fr/Book-And-Report-Series/Iarc-Monographs-On-The-Identification-Of-Carcinogenic-Hazards-To-Humans/Carbon-Black-Titanium-Dioxide-And-Talc-2010

(12) »Occupational Exposure to Titanium Dioxide«, Current Intelligence Bulletin 63, https://www.cdc.gov/niosh/docs/2011-160/pdfs/2011-160.pdf

(13) https://you.wemove.eu/campaigns/support-the-french-ban-on-potentially-harmful-food-additive-e171

(14) Mindst 340 levnedsmidler, der tidligere indeholdt titandioxid (E 171), er blevet omskabt inden for en meget kort periode, så de nu er »E 171-fri« ifølge den (ikkeudtømmende) onlineoversigt fra Agir pour l'Environnement, https://infonano.agirpourlenvironnement.org/liste-verte/. Ifølge en pressemeddelelse fra 2018 fra det franske økonomi- og finansministerium er mindre producenter, som muligvis står over for endnu større teknologiske hindringer end større operatører, blevet tilbudt støtte fra deres faglige organisationer med henblik på at slippe af med titandioxid (E 171) i deres produkter, https://www.economie.gouv.fr/files/files/directions_services/dgccrf/presse/communique/2018/CP_Nanoparticules201804.pdf

(15) https://www.centerforfoodsafety.org/press-releases/4550/top-candy-company-mars-commits-to-phasing-out-harmful-nanoparticles-from-food-products

(16) Herunder Altroconsumo i Italien, OCU i Spanien, Test-Achats i Belgien og UFC — Que Choisir i Frankrig.